CELEX: 32005D0705
Language: sl
Date: 2005-10-10 00:00:00
Title: 2005/705/ES: Odločba Komisije z dne 10. oktobra 2005 o nekaterih zaščitnih ukrepih v zvezi s sumom na visoko patogeno aviarno influenco v Turčiji (notificirano pod dokumentarno številko K(2005) 3966)   (Besedilo velja za EGP)

12.10.2005   
            
            
               SL
            
            
               Uradni list Evropske unije
            
            
               L 267/29
            
         
      ODLOČBA KOMISIJE
   
   z dne 10. oktobra 2005
   o nekaterih zaščitnih ukrepih v zvezi s sumom na visoko patogeno aviarno influenco v Turčiji
   (notificirano pod dokumentarno številko K(2005) 3966)
   (Besedilo velja za EGP)
   (2005/705/ES)
   KOMISIJA EVROPSKIH SKUPNOSTI JE –
   ob upoštevanju Pogodbe o ustanovitvi Evropske skupnosti,
   ob upoštevanju Direktive Sveta 91/496/EGS z dne 15. julija 1991 o določitvi načel o organizaciji veterinarskih pregledov živali, ki vstopajo v Skupnost iz tretjih držav, in o spremembi direktiv 89/662/EGS, 90/425/EGS ter 90/675/EGS (1), in zlasti člena 18(1) Direktive,
   ob upoštevanju Direktive Sveta 97/78/ES z dne 18. decembra 1997 o določitvi načel, ki urejajo organizacijo veterinarskih pregledov proizvodov, ki vstopajo v Skupnost iz tretjih držav (2), in zlasti člena 22(1) Direktive,
   ob upoštevanju naslednjega:
   
               (1)
            
            
               Aviarna influenca je kužna virusna bolezen pri perutnini in ptičih, ki povzroča smrt in motnje, ki lahko hitro dobijo epizootske razsežnosti ter lahko postanejo resna nevarnost za zdravje živali in ljudi ter močno zmanjšajo donosnost reje perutnine. Obstaja tveganje, da se povzročitelj bolezni lahko prenese prek mednarodne trgovine z živo perutnino in perutninskimi izdelki.
            
         
               (2)
            
            
               Dne 9. oktobra 2005 je Turčija uradno obvestila Komisijo o izbruhu aviarne influence na perutninski farmi v zahodnem delu Anatolije. Iz izoliranega virusa H5 in klinične slike je mogoče sumiti na visoko patogeno aviarno influenco, dokler se ne določita nevraminidazni (N) tip in indeks patogenosti.
            
         
               (3)
            
            
               Uvoz ptic in perutnine ter proizvodov iz teh vrst iz Turčije ni dovoljen, z izjemo živih ptic, ki niso perutnina, nepredelanega perja in toplotno obdelanih proizvodov iz perutninskega mesa.
            
         
               (4)
            
            
               Glede na tveganje prenosa bolezni na živali v Skupnosti je zato ustrezno, da se kot takojšnji ukrep začasno ustavi uvoz živih ptic, ki niso perutnina in nepredelanega perja iz Turčije.
            
         
               (5)
            
            
               Odločba Komisije 2005/432/ES (3) o pogojih v zvezi z zdravstvenim varstvom živali in javnozdravstvenim varstvom ter vzorcih spričeval za uvoz mesnih izdelkov za prehrano ljudi iz tretjih držav in o razveljavitvi odločb 97/41/ES, 97/221/ES in 97/222/ES določa seznam tretjih držav, iz katerih države članice lahko odobrijo uvoz mesnih izdelkov in predpisuje režime obdelave, ki veljajo za učinkovite pri inaktivaciji zadevnih patogenov. Da se prepreči tveganje za prenos bolezni preko teh proizvodov, je treba uporabiti primerno obdelavo, ki je odvisna od zdravstvenega stanja v državi porekla in vrst, iz katerih je pridobljen proizvod. Zato se zdi primerno, da se še naprej dovoli uvoz proizvodov iz perutninskega mesa po poreklu iz Turčije, ki so bili obdelani pri temperaturi najmanj 70 °C v celotnem proizvodu.
            
         
               (6)
            
            
               Glede na podatke, ki so bili predloženi Komisiji o stanju bolezni in nadzornih ukrepih, ki so jih sprejeli pristojni organi v Turčiji, bodo določbe te odločbe ponovno proučene na naslednji seji Stalnega odbora za prehranjevalno verigo in zdravje živali –
            
         SPREJELA NASLEDNJO ODLOČBO:
   Člen 1
   Države članice začasno ustavijo uvoz iz ozemlja Turčije:
   
               —
            
            
               „živih ptic, ki niso perutnina“, kakor so opredeljene v tretji alinei člena 1 Odločbe Komisije 2000/666/ES (4), vključno s pticami, ki spremljajo svoje lastnike (ljubiteljske vrste ptic), ter
            
         
               —
            
            
               nepredelanega perja in delov perja.
            
         Člen 2
   Države članice zagotovijo, da ob uvozu z ozemlja Turčije pošiljke predelanega perja ali delov perja (razen predelanega okrasnega perja, predelanega perja, ki ga potniki nosijo za svojo osebno uporabo, ali pošiljk predelanega perja, poslanih posameznikom za neindustrijske namene) spremlja trgovinski dokument z izjavo, da so bili predelano perje ali deli perja obdelani s parnim curkom ali z drugo metodo, ki zagotavlja inaktivacijo patogena.
   Člen 3
   Države članice spremenijo ukrepe, ki jih uporabljajo za uvoz, tako da jih uskladijo s to odločbo in sprejete ukrepe takoj ustrezno objavijo. O tem takoj obvestijo Komisijo.
   Člen 4
   Ta odločba se uporablja do 20. oktobra 2005.
   Člen 5
   Ta odločba je naslovljena na države članice.
   
      V Bruslju, 10. oktobra 2005
      
         
            Za Komisijo
         
         Markos KYPRIANOU
         
         
            Član Komisije
         
      
   
   
      (1)  UL L 268, 24.9.1991, str. 56. Direktiva, kakor je bila nazadnje spremenjena z Aktom o pristopu iz leta 2003.
   
      (2)  UL L 24, 30.1.1998, str. 9. Direktiva, kakor je bila nazadnje spremenjena z Uredbo Evropskega parlamenta in Sveta (ES) št. 882/2004 (UL L 165, 30.4.2004, str. 1; popravljena različica v UL L 191, 28.5.2004, str. 1).
   
      (3)  UL L 151, 14.6.2005, str. 3.
   
      (4)  UL L 278, 31.10.2000, str. 26. Odločba, kakor je bila nazadnje spremenjena z Odločbo 2002/279/ES (UL L 99, 16.4.2002, str. 17).